Mór Városi Önkormányzat Képviselő-testületének
25/2026. (X. 5.) önkormányzati rendelete
az önkormányzat szervezeti és működési szabályzatáról szóló 5/2015. (IV.1.) önkormányzati rendelet módosításáról
[1] E rendelet célja az önkormányzat szervezeti és működési szabályzata magasabb szintű jogszabályokkal való összhangjának megteremtése.
[2] Mór Városi Önkormányzat Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés d) pontjában meghatározott feladatkörében eljárva, Mór Városi Önkormányzat Képviselő-testületének az önkormányzat szervezeti és működési szabályzatáról szóló 5/2015. (IV.1.) önkormányzati rendelete 30. § (4) bekezdésében biztosított véleményezési jogkörében eljáró Pénzügyi Bizottság véleményének kikérésével a következőket rendeli el:
1. §
Mór Városi Önkormányzat Képviselő-testületének az önkormányzat szervezeti és működési szabályzatáról szóló 5/2015. (IV. 1.) önkormányzati rendelete (a továbbiakban: rendelet) 4. § (7) és (8) bekezdése helyébe a következő rendelkezések lépnek:
„(7) Az önkormányzat a helyi közszolgáltatások szervezésében és a helyi gazdaságszervező munkában - ezek fejlesztése érdekében - együttműködik a megyei önkormányzattal és az állami intézményfenntartó központtal.
(8) Az együttműködés koordinálásának szervezése a megyei önkormányzat felé a polgármester feladata, amelynek célja a megyei fejlesztési tervek és koncepciók kidolgozásában való közvetlen részvétel, valamint azok egyeztetése a helyi elképzelésekkel.”
2. §
A rendelet 27. § (3) bekezdés b) pontja helyébe a következő rendelkezés lép:
(Az ülésekről készített jegyzőkönyvet)
„b)	a Nemzeti Jogszabálytárról szóló 338/2011. (XII.29.) Korm.rendeletben foglaltak szerint 15 napon belül meg kell küldeni a Fejér Megyei Kormányhivatal részére,”
3. §
(1) A rendelet 36. § (6) bekezdése helyébe a következő rendelkezés lép:
„(6) A képviselő-testület elé kizárólag a Pénzügyi Bizottság nyújthat be előterjesztést az alábbi ügyekben:
a)	a polgármester, a nem képviselő bizottsági tagok és a települési képviselők vagyonnyilatkozata,
b)	az Mötv. 37. §-ában és 38. § (5) bekezdésében meghatározott összeférhetetlenségi és méltatlansági eljárás,
c)	a polgármester jutalma,
d)	a polgármester cafetéria-juttatása,
e)	a 33. § (5) bekezdése és 38. § (5) bekezdése szerinti vagyoni szankció.”
(2) A rendelet 36. §-a a következő (7) bekezdéssel egészül ki:
„(7) A vagyonnyilatkozatok nyilvántartásáról, kezeléséről és őrzéséről a Pénzügyi Bizottság gondoskodik, továbbá ellátja az Mötv. 37. §-ában és 38. § (5) bekezdésében meghatározott összeférhetetlenséggel és méltatlansággal kapcsolatos bizottsági feladatokat.”
4. §
A rendelet 37. § (12) bekezdése helyébe a következő rendelkezés lép:
„(12) A bizottsági ülés jegyzőkönyvét 1 eredeti példányban a hivatalban el kell helyezni. A bizottsági ülés jegyzőkönyvét a Nemzeti Jogszabálytárról szóló 338/2011. (XII.29.) Korm.rendeletben foglaltak szerint 15 napon belül meg kell küldeni a Fejér Megyei Kormányhivatal részére.”
5. §
(1) A rendelet 38. § (1) bekezdése helyébe a következő rendelkezés lép:
„(1) A vagyonnyilatkozati vizsgálati eljárás során a polgármester, az alpolgármesterek és a képviselők, továbbá hozzátartozóik vagyonnyilatkozata ellenőrzésének hatáskörét a Pénzügyi Bizottsággal megosztottan az Integritás Hatóság gyakorolja az európai uniós költségvetési források felhasználásának ellenőrzéséről szóló 2022. évi XXVII. törvényben és az Mötv.-ben foglaltak alapján.”
(2) A rendelet 38. §-a a következő (5) bekezdéssel egészül ki:
„(5) Amennyiben az európai uniós költségvetési források felhasználásának ellenőrzéséről szóló törvény szerinti vagyonnyilatkozati feladatkörével összefüggésben eljáró Integritás Hatóság a képviselő vagyonnyilatkozat-tételi kötelezettségével összefüggésben - a képviselő méltatlanságát meg nem alapozó - kizárólag adminisztratív jellegű, ugyanakkor csekély vagy elhanyagolható jelentőséget meghaladó hiányosságot tárt fel, a képviselő-testület az önkormányzati képviselő tiszteletdíját - a kötelezettségszegés mértékét figyelembe véve - a Pénzügyi Bizottság előterjesztése alapján csökkentheti, megvonhatja.”
6. §
A rendelet 39. § (2) bekezdése helyébe a következő rendelkezés lép:
„(2) A nem képviselő bizottsági tagok vagyonnyilatkozatának nyilvántartásáról, kezeléséről és őrzéséről a Pénzügyi Bizottság gondoskodik. A vagyonnyilatkozati vizsgálati eljárás során a nem képviselő bizottsági tagok, továbbá hozzátartozóik vagyonnyilatkozata ellenőrzésének hatáskörét a Pénzügyi Bizottsággal megosztottan az Integritás Hatóság gyakorolja az európai uniós költségvetési források felhasználásának ellenőrzéséről szóló 2022. évi XXVII. törvényben és az Mötv.-ben foglaltak alapján.”
7. §
A rendelet 1. melléklete az 1. melléklet szerint módosul.
8. §
Hatályát veszti a rendelet
a)	36. § (2) bekezdés j) és k) pontja,
b)	39. § (4) bekezdése,
c)	5. melléklete.
9. §
Ez a rendelet a kihirdetését követő napon lép hatályba.

Záradék:
A rendeletet 2026. október 5. napján kihirdettem.

